Snæfellskonur í úrslit þriðja árið í röð Snæfell tryggði sér í gærkvöld sæti í úrslitaviðureigninni um Íslandsmeistaratitilinn í körfuknattleik eftir 78 - 71 sigur á Val í æsispennandi tvíframlengdum leik . Valskonur byrjuðu leikinn mjög vel og gerðu heimaliðinu erfitt fyrir með sterkri vörn og góðu boltaflæði í sókninni . Snæfellskonur tóku við sér um miðjan upphafsfjórðunginn , voru yfirvegaðri í sínum aðgerðum á báðum endum vallarins og náðu forystunni undir lok leikhlutans . Við upphaf annars fjórðungs var sem Snæfell ætlaði að kafsigla gestina en Valskonur voru ekki tilbúnar að láta slíkt yfir sig ganga . Þær svöruðu með þriggja stiga körfum og héldu leiknum spennandi áfram . Snæfellskonur luku fyrri hálfleiknum með góðum kafla og leiddu með átta stigum í hléinu , 39 - 31 . Varnarleikur var í fyrirrúmi í leik beggja liða framan af þriðja leikhluta . Þegar hann var hálfnaður höfðu liðin aðeins skorað sex stig til samans . Undir lok leikhlutans tók við skotsýning frá þriggja stiga línunni þar sem Valur náði að minnka muninn í þrjú stig fyrir lokafjórðunginn . Snæfell jók muninn með fyrstu körfu fjórðungsins og skellti svo í lás í vörninni næstu mínúturnar . Um miðjan leikhlutann minnkuðu Valskonur muninn og upphófust æsispennandi lokamínútur þar sem liðin fylgdust að hvert fótmál . Þegar þrjár sekúndur voru eftir jafnaði Valur leikinn með þriggja stiga körfu og ljóst að leika þyrfti til þrautar . Þreytumerki voru á báðum liðum í framlengingunni og áttu þau erfitt með að sækja af fullum krafti . Stigin hlóðust því ekki beint upp og lítið var skorað í framlengingunni . Þegar henni lauk var staðan enn jöfn , 69 - 69 og enn þurfti að bæta við leikinn . Mikil spenna var í síðari hluta framlengingarinnar og áhorfendur í Stykkishólmi risnir úr sætum . Snæfell skoraði þriggja stiga körfu á síðustu mínútu leiksins og veittu Val þar með náðarhöggið . Snæfell bætti nokkrum stigum við á lokasekúndunum og vann að lokum sjö stiga sigur , 78 - 71 í ótrúlegum leik í Stykkishólmi . Bryndís Guðmundsdóttir skoraði 22 stig og tók 14 fráköst í leiknum og Haiden Palmer daðraði við þrennuna . Hún skoraði 20 stig , tók 13 fráköst og gaf átta stoðsendingar . Alda Leif Jónsdóttir var með 15 stig og níu fráköst og Berglind Gunnarsdóttir ellefu stig , átta fráköst og fimm stoðsendingar . Snæfellskonur með komnar í úrslit þriðja árið í röð þar sem þær eiga Íslandsmeistaratitil að verja . Á næstu dögum ræðst hvort mótherjar þeirra í úrslitaviðureigninni verða Haukar eða Grindvíkingar .